એક વિદેશી ટુરિસ્ટનું અજાણ્યા લોકોએ અપહરણ કર્યું હતું એટલે થોડો પોલીસ બંદોબસ્ત તો હોય જ, પણ આ કિસ્સામાં મુંબઈના ગૃહ મંત્રાલયમાંથી ફોન આવ્યા હતા એટલે સર્કલ ઈન્સ્પેક્ટર દત્તાજી સાવંત સરવા થઈ ગયા હતા. ધોળિયાનું અપહરણ થયું તેની વીશ જ મિનિટમાં પોલીસે તેને નિષ્ફળ બનાવ્યું હતું. એ ભલે યોગાનુયોગ હતો, પણ હવે જ્યારે આ ધોળિયો કોઈ વીઆઈપી છે ત્યારે પોતાને શાબાશી મળવાની દત્તાજીને ખાતરી હતી.